Erik Bjerager
Erik Bjerager, f. 1958, dansk journalist, uddannet på Danmarks Journalisthøjskole og i Washington, DC. Efter at have været på Danmarks Radio, Børsens Nyhedsmagasin og Børsen, blev han 1994 chefredaktør på Kristeligt Dagblad. Avisen var da kriseramt, men under Bjeragers ledelse blev den relanceret, hvorefter salget begyndte at stige igen. Bjerager har skrevet debatbogen Gud bevare Danmark – Et opgør med sekularismen (2006).